RESOLUCIÓN do 27 de xaneiro de 2011 pola que se dá publicidade ao acordo do Consello de Dirección do Instituto Galego de Promoción Económica (Igape), que aproba a modificación das bases reguladoras das axudas do Instituto Galego de Promoción Económica para o programa de apoio ao acceso ao financiamento para circulante, refinanciamento de pasivos e ampliación de capital das pequenas e medianas empresas, instrumentadas mediante convenio de colaboración entre o Instituto Galego de Promoción Económica, as sociedades de garantía recíproca e as entidades financeiras adheridas (Re-Solve+).
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 03/02/2011

Mediante Resolución do 21 de setembro de 2010 publicouse o acordo do Consello de Dirección do Instituto Galego de Promoción Económica que aprobou as bases reguladoras das axudas do Igape para o programa de apoio ao acceso ao financiamento para circulante, refinanciamento de pasivos e ampliación de capital das pequenas e medianas empresas, instrumentadas mediante convenio de colaboración entre o Igape, as sociedades de garantía recíproca e as entidades financeiras adheridas (Re-Solve+) (DOG nº 182, do 21 de setembro de 2010).
As citadas bases establecen como potenciais beneficiarias destas axudas as pemes radicadas en Galicia que desenvolvan algunha das actividades sinaladas no anexo I, co obxecto de incidir naqueles sectores con maior capacidade de xeración de valor e de arrastre do resto de actividades. Non obstante, as circunstancias da actual crise financeira parecen aconsellar a eliminación da discriminación por actividade debido á incerteza do mercado e deixar aberta a posibilidade da solicitude das axudas a calquera actividade desenvolvida por pemes viables.
O Consello de Dirección do Igape, na súa xuntanza do día 30 de decembro de 2010, acordou por unanimidade dos membros asistentes aprobar a modificación das bases reguladoras das axudas do Igape para o programa de apoio ao acceso ao financiamento para circulante, refinanciamento de pasivos e ampliación de capital das pequenas e medianas empresas, instrumentadas mediante convenio de colaboración entre o Igape, as sociedades de garantía recíproca e as entidades financeiras adheridas (Re-Solve+), facultando o director xeral para a súa publicación no Diario Oficial de Galicia.
Na súa virtude, e de conformidade coas facultades que teño conferidas,
RESOLVO:
Primeiro.-Publicar a seguinte modificación das bases reguladoras das axudas do Igape para o programa de apoio ao acceso ao financiamento para circulante, refinanciamento de pasivos e ampliación de capital das pequenas e medianas empresas, instrumentadas mediante convenio de colaboración entre o Igape, as sociedades de garantía recíproca e as entidades financeiras adheridas (Re-Solve+):
-O punto primeiro do artigo 2º pasa a ter a seguinte redacción:
«2.1. Poderán acceder ás axudas previstas nestas bases as pequenas e medianas empresas, segundo a definición establecida pola Comisión Europea no anexo I do Regulamento 800/2008 (DOUE L 214, do 9 de agosto), polo que se declaran determinadas categorías de axuda compatibles co mercado común en aplicación dos artigos 87º e 88º do Tratado (Regulamento xeral de exención por categorías). Tamén poderán acceder á condición de beneficiario as persoas físicas, agrupacións de persoas físicas ou xurídicas, as comunidades de bens ou calquera outro tipo de unidade económica ou patrimonio separado que, aínda carecendo de personalidade xurídica, poidan levar a cabo as actividades ou se atopen na situación que motiva a concesión da subvención. Neste caso deberán facerse constar expresamente, tanto na solicitude coma na resolución de concesión, os compromisos de execución asumidos por cada membro da agrupación, así como o importe de subvención que se vai aplicar por cada un deles, que terán
igualmente a consideración de beneficiarios. En calquera caso, deberá nomearse un representante ou apoderado único con poder suficiente para cumprir as obrigas que como beneficiario lle correspondan á agrupación. Non poderá disolverse a agrupación ata que transcorra o prazo de prescrición de catro anos do artigo 35º e 63º da Lei 9/2007, do 13 de xuño, de subvencións de Galicia.
En calquera caso, deberán ter radicado o seu domicilio fiscal en Galicia».
-O artigo 3º pasa a ter a seguinte redacción:
«Artigo 3º.-Actividades incentivables.
Poderán ser obxecto das axudas establecidas para calquera das liñas todas as actividades económicas, agás:
a) As actividades relacionadas coa exportación e redes de distribución.
b) As actividades do sector do carbón».
-Elimínase o anexo I de actividades incentivables.
Segundo.-Esta modificación entrará en vigor o mesmo día da súa publicación no Diario Oficial de Galicia e rexerá soamente para as convocatorias de axuda publicadas posteriormente á dita entrada en vigor.
Santiago de Compostela, 27 de xaneiro de 2011.
Joaquín Varela de Limia de Cominges
Director xeral do Instituto Galego de Promoción Económica